PREDKLADACIA SPRÁVA 

[bookmark: _Hlk215225635]Minister vnútra Slovenskej republiky predkladá na základe uznesenia vlády Slovenskej republiky č. 334 z 25. júna 2025 ku koncepčnej reforme krízového riadenia a civilnej ochrany v Slovenskej republike na obdobie 2025 - 2030 návrh zákona, ktorým sa mení a dopĺňa zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov a ktorým sa menia a dopĺňajú niektoré zákony.

Cieľom návrhu zákona je vytvoriť jednotný a funkčný model výkonu uvedených pôsobností, ktorý zabezpečí zjednotenie organizačných, kompetenčných, personálnych, procesných a rozhodovacích väzieb, odstránenie duplicít a aplikačných nezrovnalostí a súčasne zachovanie miestnej dostupnosti výkonu štátnej správy prostredníctvom pracovísk zriadených v územnom obvode kraja s cieľom zrýchliť schopnosť reakcie. Nové kompetencie okresného úradu v sídle kraja prinesú v systéme zvládania mimoriadnych situácií efektívnejšie nasadenie síl a prostriedkov a flexibilnejší výkon štátnej správy. Navrhované riešenie sleduje aj zachovanie kontinuity výkonu verejnej moci, najmä vo vzťahu k bezpečnostným radám, krízovým štábom, civilnému núdzovému plánovaniu, civilnej ochrane, integrovanému záchrannému systému a hospodárskej mobilizácii.

Návrh zákona popri zmene zákona Národnej rady Slovenskej republiky č. 42/1994 Z. z. o civilnej ochrane obyvateľstva upravuje a novelizuje aj nasledujúce súvisiace právne predpisy: 
· zákon č. 129/2002 Z. z. o integrovanom záchrannom systéme v znení neskorších predpisov, 
· zákon č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov, 
· zákon č. 319/2002 Z. z. o obrane Slovenskej republiky v znení neskorších predpisov, 
· zákon č. 657/2004 Z. z. o tepelnej energetike v znení neskorších predpisov, 
· zákon č. 7/2010 Z. z. o ochrane pred povodňami v znení neskorších predpisov, 
· zákon č. 179/2011 Z. z. o hospodárskej mobilizácii a o zmene a doplnení zákona č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov, 
· zákon č. 180/2013 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov.

Návrhom zákona sa mení aj zákon č. 387/2002 Z. z. o riadení štátu v krízových situáciách mimo času vojny a vojnového stavu. Navrhované zmeny majú najmä systémový a terminologický charakter, pričom zároveň reflektujú nové organizačné usporiadanie výkonu štátnej správy na úseku krízového riadenia. Navrhovanou úpravou sa zachováva pôsobnosť okresného úradu vo vzťahu k bezpečnostnej rade okresu a k plneniu úloh jej sekretariátu podľa ústavného zákona č. 227/2002 Z. z. Zároveň sa zabezpečuje, aby presun kompetencií na okresný úrad v sídle kraja neviedol k prerušeniu činnosti krízových štábov, bezpečnostných rád a nadväzujúcich procesov krízového riadenia.

Navrhované zmeny v zákone č. 180/2013 Z. z. o organizácii miestnej štátnej správy vytvárajú právny rámec pre nový model výkonu štátnej správy na dotknutých úsekoch. Zákon sa dopĺňa o osobitnú pôsobnosť okresných úradov v sídle kraja na úsekoch civilnej ochrany obyvateľstva, riadenia štátu v krízových situáciách mimo času vojny a vojnového stavu a hospodárskej mobilizácie. Súčasne sa upravuje aj prechod pôsobnosti, zamestnancov, práv a povinností, spisov, registratúry, elektronických záznamov a súvisiaceho majetku tak, aby nedošlo k prerušeniu výkonu štátnej správy.

Návrhom zákona sa mení aj zákon č. 7/2010 Z. z. o ochrane pred povodňami. Navrhované zmeny nadväzujú na nový model výkonu pôsobnosti okresného úradu v sídle kraja a premietajú ho do vyhlasovania a odvolávania stupňov povodňovej aktivity, vyhlasovania mimoriadnej situácie, vykonávania povodňových prehliadok, schvaľovania povodňových plánov, koordinácie hlásnej povodňovej služby, varovania obyvateľstva a hliadkovej služby, ako aj do plnenia úloh povodňových orgánov a povodňových komisií v období krízovej situácie.

Na príprave návrhu zákona sa podieľali odborné zložky predkladateľa v úzkej súčinnosti a konzultáciách s dotknutými ústrednými orgánmi štátnej správy, predovšetkým s Ministerstvom obrany Slovenskej republiky, Ministerstvom hospodárstva Slovenskej republiky a Ministerstvom životného prostredia Slovenskej republiky, vzhľadom na priamy dosah navrhovaných úprav na legislatívu v ich gescii. 

Návrh zákona je v súlade s Európskou chartou miestnej samosprávy. 

